## Til (elever trinn/fag/skole)

# Smartere energibruk der du bor

Alle innbyggerne i Norge bor i en av landets 357 kommuner. Kommunene er forskjellige i areal, folketall og naturressurser, men de har til felles at oppgavene som skal løses krever energi – enten det er for å bygge og drifte bygninger, produsere mat, transportere varer og folk eller for å holde fabrikker i sving.

Fornybar Norge og Offshore Norge er organisasjoner for selskaper som jobber med henholdsvis fornybar energi og olje- og gassutvinning. Vi jobber for å lykkes med energiomstillingen til et mer bærekraftig samfunn, samtidig som man opprettholder og skaper nye arbeidsplasser og inntekter for Norge. Vi ønsker innspill fra dere som skal leve i framtiden på hvilke tiltak vi bør satse på for å lykkes med energiomstillingen der dere bor.

## Helt konkret ønsker vi at dere skal:

1. finne ut hvilke sektorer i egen kommune som er særlig energikrevende, og hvor energien som brukes kommer ifra
2. velge én av sektorene som dere undersøker nærmere. Data samlet inn i felt eller fra informanter tilknyttet sektoren, bør være en del av undersøkelsen
3. foreslå tiltak basert på resultatene fra undersøkelsene deres som kan:
	* effektivisere eller redusere energibehovet i sektoren, og/eller
	* bidra til at mer av energien som brukes i sektoren kommer fra fornybare energikilder

Tiltakene dere foreslår må være naturfaglig og teknologisk gjennomførbare og vurderes opp mot konsekvenser for arbeidsplasser, verdiskapning og naturmangfold.

Frist for å sende inn deres forslag til tiltak er 1. mai 2025. Vi ser fram til å se deres løsninger på oppdraget og til å kåre vinneren av *Årets løsning* skoleåret 2024/25. Takk for at dere bidrar inn i dette viktige arbeidet og lykke til!

Med vennlig hilsen

Målfrid Rønnevik Brynhild Totland

